# Friedrich Sämisch

Friedrich (Fritz) Sämisch (Charlottenburg, 20 de setembre de 1896 – Berlín, 16 d'agost de 1975) fou un jugador d'escacs alemany.
Fou un dels vint-i-set jugadors que varen ésser guardonats amb el títol de Gran Mestre per la FIDE, quan el títol es va crear oficialment, el 1950.

## Resultats destacats en competició

Sämisch fou un dels millors jugadors del món entre els anys 1920 i 1930, època en la qual va assolir nombrosos èxits en torneigs d'elit. Alguns dels seus resultats en aquests anys foren:
* 2n a Berlín 1920
* 1r a Viena 1921 (i campió del primer, tot i que extraoficial, Campionat d'escacs d'Àustria), superant Euwe, Breyer, Grünfeld i Tartakower
* 2n a Hamburg 1921
* 2n (empatat amb Tartakower), rere Nimzowitsch, a Copenhaguen 1923
* 3r a Baden-Baden 1925, rere Aleksandr Alekhin i Akiba Rubinstein
* 1r, empatat amb sir George Thomas a Spa, 1926
* 1r al Torneig de Dortmund 1928, superant Réti, Johner i Bogoliúbov
* 1r, empatat amb Réti a Brünn 1928
* 1r a Swinemünde 1930
El 1922 va guanyar un matx contra Réti, a Berlín (+4 =3 -1).
Als 73 anys, Sämisch va participar en un torneig en memòria d'Adolf Anderssen a Büsum, Alemanya, i en un altre torneig a Linköping, Suècia, però als dos hi perdé totes les partides (quinze en el primer, i tretze al segon) a causa del control de temps.

### Olimpíades d'escacs

Sämisch va representar Alemanya en una Olimpíada d'escacs oficial, i en una de no oficial, entre 1930 i 1936. En ambdós casos, l'equip alemany va obtenir el tercer lloc, i la medalla de bronze en la classificació final.
Taula de participacions en olimpíades :
| Any | Olimpíada | Ciutat | Tauler | Partides | Guanyades | Taules | Perdudes | Punts | % |
| 1930 | III Olimpíada | Hamburg | 2n | 14 | 8 | 3 | 3 | 9.5 | 67.9 |
| 1936 | III Olimpíada no oficial | Múnic | 6è | 14 | 6 | 6 | 2 | 9 | 64.3 |

## Partides destacades

Segurament la seva partida més coneguda és una derrota, contra Nimzowitsch, a Copenhaguen 1923 (coneguda com la Immortal del Zugzwang). Però va jugar també diverses altres partides brillants, com per exemple la seva victòria contra Grünfeld a Carlsbad 1929, que obtingué el premi de bellesa. Al mateix torneig, tot i que no va obtenir-hi una bona classificació, va batre Capablanca: el cubà va perdre una peça a l'obertura, però no es rendí, com usualment passa en aquests casos en partides d'alt nivell.
* Fritz Sämisch - Franz Herzog, Alemanya 1924, defensa francesa C10, 1-0 (la "immortal de Sämisch")
* Fritz Sämisch - Richard Réti, Viena 1922, Defensa Holandesa A80, 1-0
* Fritz Sämisch - Rudolf Spielmann, Baden-Baden 1925, defensa siciliana B40, 1-0
* Lajos Steiner - Fritz Sämisch, Dresden 1926, obertura Ruy López, variant clàssica C64, 0-1
* Kurt Richter - Fritz Sämisch, Café Koenig 1928, defensa Philidor C41, 0-1
* Fritz Sämisch - Ernst Grünfeld, Carlsbad 1929, defensa nimzoíndia, var. Sämisch E24, 1-0 (premi de bellesa)
* Fritz Sämisch - José Raúl Capablanca, Carlsbad 1929, defensa nimzoíndia, var. Sämisch E24, 1-0

## Contribucions a la teoria d'obertures

Sämisch és recordat avui bàsicament per les seves grans contribucions a la teoria d'obertures. Entre d'altres, duen el seu nom les següents dues variants principals d'obertures molt jugades en l'actualitat:
* Variant Sämisch de la defensa índia de rei (E80): 1. d4 Cf6 2. c4 g6 3. Cc3 Ag7 4. e4 d6 5. f3
* Variant Sämisch de la defensa Nimzoíndia (E24): 1. d4 Cf6 2. c4 e6 3. Cc3 Ab4 4. a3
| | a | b | c | d | e | f | g | h | |
| 8 | | | | | | | | | 8 |
| 7 | | | | | | | | | 7 |
| 6 | | | | | | | | | 6 |
| 5 | | | | | | | | | 5 |
| 4 | | | | | | | | | 4 |
| 3 | | | | | | | | | 3 |
| 2 | | | | | | | | | 2 |
| 1 | | | | | | | | | 1 |
| | a | b | c | d | e | f | g | h | |
| | a | b | c | d | e | f | g | h | |
| 8 | | | | | | | | | 8 |
| 7 | | | | | | | | | 7 |
| 6 | | | | | | | | | 6 |
| 5 | | | | | | | | | 5 |
| 4 | | | | | | | | | 4 |
| 3 | | | | | | | | | 3 |
| 2 | | | | | | | | | 2 |
| 1 | | | | | | | | | 1 |
| | a | b | c | d | e | f | g | h | |

## Referències

* ↑ Nota biogràfica a Chessgames.com (anglès)
* ↑ Friedrich Sämisch fou un dels 27 Grans Mestres originals; vegeu: GM originals
* ↑ OlimpBase :: Base de dades d'olimpíades d'escacs (anglès)

## Bibliografia

* Chicco, Porreca, Dizionario enciclopedico degli scacchi, Mursia, 1971

## Enllaços externs

* Posicions crítiques de les seves partides a «wtharvey.com». [Consulta: 5 febrer 2010]. (anglès)
* Estimació Elo de Fritz Sämisch a «chessmetrics.com». [Consulta: 5 febrer 2010]. (anglès)